Dôvodová správa
A.	Všeobecná časť
Návrh zákona, ktorým sa mení zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Veronika Veslárová a Oskar Dvořák.
Predkladaný návrh zákona reflektuje na potreby pacientov so zdravotným znevýhodnením počas poskytovania zdravotnej starostlivosti.
Platné a účinné znenie zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon č. 576/2004 Z. z.“) právo týchto pacientov                         na nepretržitú prítomnosť sprevádzajúcej osoby pri poskytovaní zdravotnej starostlivosti upravuje nedostatočne a zároveň obsahuje výnimku, podľa ktorej sa nepretržitá prítomnosť nezabezpečí, ak prítomnosť tejto osoby narúša poskytovanie zdravotnej starostlivosti, čo umožňuje široký výklad uplatňovanie tejto výnimky v praxi. 
V zmysle Dohovoru OSN o právach osôb so zdravotným postihnutím, článku 25 písm. b) ,,Zmluvné strany musia najmä poskytovať zdravotnú starostlivosť, ktorú osoby so zdravotným postihnutím vrátane detí a starších osôb špecificky potrebujú v dôsledku svojho zdravotného postihnutia, a to vrátane včasného zistenia, prípadne intervencie a služby určené na minimalizáciu alebo prevenciu ďalšieho zdravotného postihnutia.“.
[bookmark: _GoBack]Cieľom návrhu zákona je posilniť právo osôb s ťažkým zdravotným postihnutím                                            na nepretržitú prítomnosť sprevádzajúcej osoby v zdravotníckom zariadení. Sprevádzajúca osoba môže svojou prítomnosťou výrazne odbremeniť personál zdravotníckeho zariadenia, pretože pomôže s niektorými sebaobslužnými úkonmi osoby s ťažkým zdravotným postihnutím. Prítomnosť tejto sprevádzajúcej osoby zároveň prispeje k lepšiemu psychickému prežívaniu obdobia, počas ktorého je osobe s ťažkým zdravotným postihnutím poskytovaná zdravotná starostlivosť v zdravotníckom zariadení.
Predkladaný návrh zákona je v súlade s Ústavou Slovenskej republiky, ústavnými zákonmi                 a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.
Návrh zákona bude mať pozitívne sociálne vplyvy a nebude mať vplyvy na rozpočet verejnej správy, vplyvy na podnikateľské prostredie, vplyvy na životné prostredie, vplyvy na služby verejnej správy pre občana, vplyvy na informatizáciu spoločnosti a ani vplyvy na manželstvo, rodičovstvo a rodinu.

B. Osobitná časť 
K čl. I 
V § 11 odseku 15 sa precizuje úprava, ktorá zakotvuje  právo ťažko zdravotne postihnutej osoby na nepretržitú prítomnosť sprevádzajúcej osoby počas poskytovania zdravotnej starostlivosti v zdravotníckom zariadení. V tejto súvislosti sa vypúšťa podmienka, že osoba              s ťažkým zdravotným postihnutím musí byť osobou nespôsobilou dať informovaný súhlas. Zároveň sa vypúšťa výnimka, podľa ktorej sa nepretržitá prítomnosť nezabezpečí,                        ak prítomnosť tejto osoby narúša poskytovanie zdravotnej starostlivosti. Vypúšťa                          sa podmienka, že nepretržitá prítomnosť sprevádzajúcej osoby sa týka len v prípade poskytovanie zdravotnej starostlivosti v zdravotníckom zariadení ústavnej starostlivosti,                    ale na celý rozsah poskytovania zdravotnej starostlivosti a to teda aj ambulantnej formy.
Zákonodarca je povinný zabezpečiť rešpektovanie Dohovoru OSN o právach osôb                        so zdravotným postihnutím a to konkrétne článok 25 Zdravie. V prípade odopretia nepretržitej prítomnosti sprevádzajúcej osoby počas poskytovania zdravotnej starostlivosti                                           v zdravotníckom zariadení u osôb s ťažkým zdravotným postihnutím dochádza k ohrozeniu ich zdravia, pretože zamestnanci zdravotníckych zariadení nemajú vždy časový priestor poskytnúť sebaobslužné úkony osobe s ťažkým zdravotným postihnutím. Mnohokrát majú tieto osoby                aj komunikačnú bariéru v dôsledku svojho zdravotného postihnutia a najlepšie im rozumie práve sprevádzajúca osoby. Týmto ustanovením sa predíde aj tomu, aby sa osoby s ťažkým zdravotným postihnutím vracali zo zdravotníckych zariadení s preležaninami a inými ťažkosťami ako sa to stáva v súčasnosti.
K čl. II
Navrhuje sa účinnosť návrhu zákona od 1. januára 2025.


